### NN 158/2023 (29.12.2023.), Odluka o porezima Općine Vižinada – Visinada

Općina Vižinada – Visinada

2527

Na temelju članka 42. stavka 1. Zakona o lokalnim porezima (»Narodne novine«, broj 115/16, 101/17, 114/22, 114/23) i članka 30. Statuta Općine Vižinada – Visinada (»Službene novine Općine Vižinada – Visinada«, broj 4/22 – pročišćeni tekst), Općinsko vijeće Općine Vižinada – Visinada na sjednici održanoj 14. prosinca 2023. godine, donijelo je

ODLUKU

O POREZIMA OPĆINE VIŽINADA – VISINADA

I. OPĆE ODREDBE

Članak 1.

Ovom se Odlukom utvrđuju porezi Općine Vižinada – Visinada, stope i visina poreza, način i uvjeti plaćanja te drugi elementi za njihovo utvrđivanje i naplatu.

Članak 2.

Porezi Općine Vižinada – Visinada su:

1. porez na potrošnju,

2. porez na kuće za odmor,

3. porez na korištenje javnih površina.

II. POREZ NA POTROŠNJU

Članak 3.

Porez na potrošnju plaća se po stopi od 3 %.

Članak 4.

Poslove utvrđivanja i naplate poreza na potrošnju obavlja nadležno tijelo za utvrđivanje lokalnih poreza Istarske županije.

III. POREZ NA KUĆE ZA ODMOR

Članak 5.

Porez na kuće za odmor plaća se u iznosu od 4,00 eura po jednom kvadratnom metru korisne površine kuće za odmor na cijelom području Općine Vižinada – Visinada.

Članak 6.

U postupku utvrđivanja statusa kuće za odmor, u smislu njenog povremenog ili sezonskog korištenja, isti će se status utvrditi sukladno odredbama Općeg poreznog zakona koje propisuju način utvrđivanja prebivališta mjerodavno za oporezivanje, pri čemu porezni obveznik snosi teret dokazivanja činjenica i okolnosti prema kojima se utvrđuje korištenje nekretnine za stalno stanovanje sukladno odredbama Općeg poreznog zakona.

Pri promjeni vlasništva kuće za odmor tijekom kalendarske godine, novi vlasnik ne plaća porez na kuće za odmor ako je taj porez bio utvrđen i naplaćen od prethodnog vlasnika.

Članak 7.

Poslove utvrđivanja i naplate poreza na kuće za odmor obavlja nadležno tijelo za utvrđivanje lokalnih poreza Istarske županije.

IV. POREZ NA KORIŠTENJE JAVNIH POVRŠINA

Članak 8.

Porez na korištenje javnih površina plaćaju pravne i fizičke osobe koje koriste javne površine na području Općine Vižinada – Visinada.

Javnom površinom iz stavka 1. ovog članka smatraju se sve površine u vlasništvu Općine Vižinada – Visinada odnosno površine kojima upravlja Općina Vižinada – Visinada, uključujući i zračni prostor iznad njih.

Visina poreza na korištenje javnih površina ovisi o namjeni i razdoblju korištenja istih.

Korištenje javnih površina za pružanje ugostiteljskih usluga

Članak 9.

Porez na korištenje javnih površina radi postavljanja terasa za pružanje ugostiteljskih usluga utvrđuje se u visini od 0,15 eura po m2 dnevno te se plaća u razdoblju od 1. 6. do 30. 9. u godini.

Porez iz stavka 1. ovog članka plaća se u dva jednaka obroka. Prvi obrok dospijeva 15 dana od dana dostave rješenja o razrezu poreza na korištenje javne površine, a drugi obrok dospijeva 31. 8. tekuće godine.

Porez na korištenje javnih površina za pružanje ugostiteljskih usluga u sklopu tipskih kioska ili sličnih objekata (do maksimalno 15 m2 tlocrtne površine) utvrđuje se u visini od 15,00 eura po m2 mjesečno te se plaća u razdoblju od 1. 1. do 31. 12. u godini.

Iznimno, porez na korištenje javnih površina za pružanje ugostiteljskih usluga za vrijeme održavanja manifestacija putem štandova, klupa, pultova i sličnih naprava utvrđuje se u visini od 80,00 eura po m2 dnevno, osim u slučajevima kada se to regulira posebnim ugovorom o zajedničkoj organizaciji manifestacije.

Korištenje javnih površina za prodaju robe i proizvoda te pružanje usluga

Članak 10.

Porez na korištenje javnih površina za prodaju robe i proizvoda te pružanje usluga u sklopu tipskih kioska ili sličnih objekata (do maksimalno 15 m2 tlocrtne površine) utvrđuje se u visini od 10 eura po m2 mjesečno te se plaća u razdoblju od 1. 1. do 31. 12. u godini.

Porez na korištenje javnih površina za prodaju robe i proizvoda te pružanje usluga putem štandova, klupa, pultova i sličnih naprava (do maksimalno 10 m2 tlocrtne površine) utvrđuje se u visini od 10,00 eura po komadu dnevno te se plaća u razdoblju od 1. 1. do 31. 12. u godini.

Iznimno, porez na korištenje javnih površina za prodaju kokica, fritula, palačinki, sladoleda i sličnih proizvoda za vrijeme održavanja manifestacija putem štandova, klupa, pultova i sličnih naprava utvrđuje se u visini od 60,00 eura po komadu dnevno te se plaća u razdoblju od 1. 1. do 31. 12. u godini.

Visina poreza na korištenje javnih površina iz prethodnog stavka za period srpnja i kolovoza plaća se u 100 % iznosa, za period lipnja i rujna plaća se u 75 % iznosa, a za ostali period godine u 50 % iznosa.

Porez na korištenje javnih površina za promotivnu prodaju, promociju proizvoda i usluga, organizaciju događanja i sl. utvrđuje se u m2 korisne površine te se plaća u razdoblju od 1. 1. do 31. 12. u godini kako slijedi:

– površina do 10 m2 – 10,00 eura dnevno,

– površina od 10 do 50 m2 – 15,00 eura dnevno,

– površina od 50 do 100 m2 – 50,00 eura dnevno,

– površina preko 100 m2 – 100,00 eura dnevno.

Porez na korištenje javnih površina za prodaju poljoprivrednih proizvoda putem štandova, klupa, pultova i sličnih naprava (do maksimalno 10 m2 tlocrtne površine) utvrđuje se u visini od 8,00 eura po komadu dnevno te se plaća u razdoblju od 1. 1. do 31. 12. u godini.

Korištenje javnih površina za postavljanje zabavnih radnji

Članak 11.

Porez na korištenje javnih površina za postavljanje lunaparkova, zabavnih radnji i slično utvrđuje se u m2 korisne površine te se plaća u razdoblju od 1. 1. do 31. 12. u godini kako slijedi:

– površina do 25 m2 – 20,00 eura dnevno,

– površina od 25 do 50 m2 – 40,00 eura dnevno,

– površina od 50 do 100 m2 – 70,00 eura dnevno,

– površina preko 100 m2 – 100,00 eura dnevno.

Visina poreza na korištenje javnih površina iz prethodnog stavka za period srpnja i kolovoza plaća se u 100 % iznosa, za period lipnja i rujna plaća se u 75 % iznosa, a za ostali period godine u 50 % iznosa.

Korištenje javnih površina za postavljanje reklama

Članak 12.

Porez na korištenje javnih površina za postavljanje reklama utvrđuje se u visini od 40,00 eura po m2 korisne površine godišnje te se plaća se za razdoblje od 1. 1. do 31. 12. tj. za cijelu godinu. Za površine do 1 m² porez na korištenje iste plaća se kao površina od 1 m².

Iznimno, za jednokratne promocijske aktivnosti porez iz prethodnog stavka plaća se u visini od 0,70 eura po m2 korisne površine dnevno.

Pod reklamom podrazumijeva se transparent, zastava, naziv, logo, tabla, pano, tenda, ograda, reklamni ormarić, uređaj, stup, vitrina, reklama na zaštitnoj ogradi gradilišta, na zaštitnom platnu građevinske skele, na autobusnoj nadstrešnici, zidu i slično.

Korištenje javnih površina za ostale namjene

Članak 13.

Porez na korištenje javnih površina za ostale namjene plaća se za razdoblje od 1. 1. do 31. 12. tj. za cijelu godinu i to kako slijedi:

– bankomat (samostojeći ili ugrađen u pročelje zgrade) kojem se pristupa i koristi s javne površine – 50,00 eura mjesečno,

– odlaganje građevinskog materijala, postavljanje skela i izvođenje građevinskih radova – 0,30 eura po m2 dnevno,

– postavljanje nadstrešnica, ograda i sličnih objekata – 15,00 eura po m2 godišnje,

– iznajmljivanje bicikla i slično – 0,15 eura po m2 dnevno,

– ostale nepredviđene namjene – 1,00 euro po m2 dnevno.

Članak 14.

Rješenje o utvrđivanju i naplati poreza na korištenje javne površine donosi i izvršava Jedinstveni upravni odjel Općine Vižinada – Visinada.

Porez na korištenje javnih površina plaća se u roku od 15 dana od dana dostave rješenja o utvrđivanju poreza, osim u slučaju propisanom člankom 9. stavkom 2. ove Odluke.

Nadzor nad korištenjem javnih površina obavljat će nadležno tijelo za komunalne poslove Općine Vižinada – Visinada, odnosno komunalni redar.

Članak 15.

Visinu poreza na korištenje javnih površina u slučajevima koji nisu predviđeni ovom Odlukom, odredit će Općinski načelnik, a rješenje o razrezu i naplati donosi Jedinstveni upravni odjel Općine Vižinada – Visinada.

V. ZAJEDNIČKE ODREDBE

Članak 16.

Na postupak utvrđivanja i naplate poreza iz ove Odluke te druga pitanja koja nisu uređena ovom Odlukom primjenjuje se Zakon o lokalnim porezima te zakon kojim je uređen porezni postupak.

Članak 17.

Općinski načelnik će po potrebi donositi pravilnike, naputke i načelne stavove za provođenje ove Odluke.

VI. PRIJELAZNE I ZAVRŠNE ODREDBE

Članak 18.

Stupanjem na snagu ove Odluke prestaje važiti Odluka o porezima Općine Vižinada – Visinada (»Službene novine Općine Vižinada – Visinada«, broj 12/20).

Članak 19.

Postupci u svezi s utvrđivanjem i naplatom općinskih poreza započeti do dana stupanja na snagu ove Odluke, dovršiti će se prema odredbama Odluke o porezima Općine Vižinada – Visinada (»Službene novine Općine Vižinada – Visinada«, broj 12/20).

Članak 20.

Ova Odluka objavit će se u »Narodnim novinama« i »Službenim novinama Općine Vižinada – Visinada«, a stupa na snagu 1. siječnja 2024. godine.

Klasa: 011-01/23-01/06

Urbroj: 2163-39-01-23-13

Vižinada – Visinada, 14. prosinca 2023.

OPĆINSKO VIJEĆE OPĆINE VIŽINADA – VISINADA

Predsjednik
 Općinskog vijeća
 Oliver Arman, v. r.